กลัวเสี่ยงสูงกดจำนำทอง
ให้ราคาตึ๊งแค่70%ของมูลค่าอ้างราคาผันผวนหนักหวั่นเจ๊ง
6 ต.ค. 2554

ให้ราคาตึ๊งแค่70%ของมูลค่าอ้างราคาผันผวนหนักหวั่นเจ๊ง 
ทองผันผวนหนัก โรงรับจำนำกดราคารับจำนำทองจาก 87.5% เหลือ 70% ลดความเสี่ยงขาดทุน
นายชัชวาลย์ ศรีนนท์ ผู้อำนวยการสำนักงานสถานธนานุบาลกรุงเทพมหานคร (กทม.) หรือโรงรับจำนำ กทม. เปิดเผยว่า ในภาวะที่ราคาผันผวนได้มีนโยบายให้ผู้จัดการโรงรับจำนำระมัดระวังการจำนำทอง และปรับลดอัตราการรับจำนำทองจาก 87.5% ของราคาที่สมาคมค้าทองคำประกาศเหลือประมาณ 70% และให้การพิจารณาจากผู้จัดการแต่ละสาขาในการตีราคารับจำนำทองเอง
“ปัจจุบันสมาคมค้าทองคำมีการปรับราคาซื้อขายทองคำวันละหลายครั้ง และราคาทองบางวันก็มีการปรับขึ้นลง 500-1,000 บาท” นายชัชวาลย์ กล่าว
ดังนั้น จะต้องปรับลดอัตราการรับจำนำเพื่อลดความเสี่ยง พร้อมทั้งวิเคราะห์แนวโน้มราคาทองแต่ละวันส่งผู้จัดการสาขา ซึ่งตามระเบียบของสำนักงานจะกำหนดการรับจำนำทองไม่เกิน 87.5% ของราคาที่สมาคมค้าทองคำประกาศ แต่ผู้จัดการสาขาสามารถลดได้ตามแต่ละสถานการณ์ต่างๆ ที่เปลี่ยนไป ซึ่งแต่ละสาขาการตีราคาการรับจำนำทองอาจจะเท่ากันหรือไม่ก็ได้
ปัจจุบันโรงรับจำนำ กทม. มีประชาชนมาใช้บริการประมาณ 5 แสนราย โดยคิดเป็นเงินหมุนเวียน 300-400 ล้านบาท ส่วนใหญ่ลูกค้าที่มาใช้บริการจะนำสินทรัพย์ประเภททองคำมาจำนำ 80-90%
นายสิทธิวิชญ์ ตั้งธนาเกียรติ กรรมการผู้จัดการ บริษัท ตั้งธนสิน หรือโรงรับจำนำอีซี่มันนี่ กล่าวว่า ราคาทองผันผวนทำให้โรงรับจำนำต้องปรับลดวงเงินการรับจำนำให้ห่างกว่าราคาที่สมาคมค้าทองคำกำหนดเพื่อลดความเสี่ยง
ในปัจจุบันอีซี่มันนี่ได้ส่วนต่างราคาทองที่รับจำนำห่างจากสมาคมค้าทองประมาณ 3,000 บาท ซึ่งเป็นอัตราการรับจำนำที่สูงกว่าโรงรับจำนำของรัฐและโรงรับจำนำอื่นๆ ทำให้สามารถที่จะจูงใจลูกค้ามาใช้บริการและแข่งขันในธุรกิจได้
“หลักการคำนวณราคารับจำนำจะนำเอาราคาประกาศรับจำนำมาบวกด้วยต้นทุนค่าใช้จ่ายต่างๆ ดอกเบี้ยและความเสี่ยงเพื่อป้องกันการขาดทุน ในกรณีที่ลูกค้าไม่มาไถ่ถอนทรัพย์สิน” นายสิทธิวิชญ์ กล่าว
ทั้งนี้ จากการสำรวจโรงรับจำนำเอกชนทั่วไปยังคงรับจำนำทองบาทละ 1.8 หมื่นบาท ในขณะที่ราคาทองคำราคาอยู่ที่ 2.4-2.5 หมื่นบาท และยังมีแนวโน้มที่ผันผวนตามตลาดโลก ที่มีมากขึ้น จากวิกฤตเศรษฐกิจในยุโรป ทำให้นักลงทุนทั่วโลกเลิกถือทรัพย์สินเป็นเงินมาถือทองคำแทน